Goeie nuus: ‘Verlamde’ rugbyspeler gee eerste treëHeinrich ‘Ollie’ Terblanche en sy verloofde, Chanel Supra. Foto: Facebook Maroela Media het vroeër berig Terblanche het sy nek beseer nadat hy as stut vir die SWD Arende-vyftiental in ŉ kragmeting teen die Evergreens uitgedraf het. Die twee spanne het op ŉ volgepakte Outeniquapark in ŉ voorwedstryd tussen die Stormers en die SWD Arende gespeel. Terblanche is in ŉ skrum beseer en was van sy middellyf af verlam. Chanel Supra, Terblanche se verloofde, het Donderdag aan Maroela Media gesê dokters, familie en vriende is stomgeslaan oor sy verbetering. “Dit gaan regtig so ongelooflik goed met hom. Hy kan al op sy eie regop staan en self sy knieë sluit. Hy kan ook klein treetjies tussen die parallelle balke by die rehabilitasiesentrum loop. Die fisioterapeute loop nog voor en agter hom om hom te ondersteun, want daar is klein spiertjies wat nog moet sterk word,” het sy gesê. Supra is ŉ onderwyseres in George en kuier tans by Terblanche in Centurion. “Hy is maar hier [in Gauteng] terwyl hy herstel en sodra hy heeltemal op die been is, sal ons besluit waar ons gaan bly. Maar Ollie het gesê hy sal graag wil teruggaan George toe, want dit is bietjie rustiger daar.” Heinrich ‘Ollie’ Terblanche en sy verloofde, Chanel Supra. Foto: Facebook “Ons het daaroor gepraat en dit is vir hom baie belangrik om by die troue reeds op die been te wees vir ons eerste dans saam en al daardie intieme goedjies. So ons kyk hoe hy vorder.” Sy het ook gesê dat Terblanche graag weer as speler of afrigter by rugby betrokke wil wees. Volgens Supra is nie sy of Terblanche bitter of kwaad oor sy ongeluk nie. “Ons vra nooit hoekom dit gebeur het nie en ons geloof groei net elke dag. Ons is so geëerd om hierdie getuienis te kan lewer en ons storie te kan vertel. Die Here was nog net goed vir ons. Ons is baie positief en ons glo Ollie gaan nog ŉ groot verskil maak in die wêreld om hom.”